*Dániel András*

**Repedés**

Néha, hétvégi délutánokon Kicsibácsi repedést gyűjteni indul Imikémmel. Minden felszerelésük egy vastag füzetből és két gondosan kihegyezett grafitceruzából áll, amelyeket Kicsibácsi egy kerekre koptatott radír társaságában őriz krokodilbőr utánzatú műbőr tolltartójában. – A repedések gyűjtésében az a legjobb – magyarázza útközben Kicsibácsi a bádognyúlnak –, hogy szabadon és bárhol csinálhatod, akkor és ott, amikor és ahol épp kedved tartja. Arról nem is beszélve, hogy sohasem térsz haza üres kézzel! – És valóban: legtöbbször már rövid gyaloglás után találnak valami figyelemre méltót. Járdán, házfalon, kerítés lábazatán – attól függ, épp merre vezet az útjuk. – Itt van, ni! – kiált fel Imikém, mire Kicsibácsi megáll, és odaballag hozzá. – Nagyon szép – bólogat elégedetten, miután tüzetesen megszemlélte a repedést. Azzal előveszi zsebéből a füzetet meg a tolltartót, és odanyújtja őket Imikémnek. – Te találtad – mondja biztatólag. Erre Imikém kinyitja a füzetet az első üres oldalnál, majd az egyik tűhegyesre faragott ceruzával lemásolja a repedést. Lassan dolgozik és nagy figyelemmel, hiszen fontos, hogy jól sikerüljön a rajz. – Remek! – bólint Kicsibácsi, amikor megtekinti az eredményt. Odaírja a rajz alá a dátumot, meg azt is, hol készült, aztán mindent visszapakol a zsebébe. Egy ilyen séta alkalmával nem ritkán akár négy-öt érdekes repedést is gyűjtenek Imikémmel. – Persze nem a mennyiség a lényeg! – pillant Kicsibácsi a bádognyúlra. – Mert bár tudjuk, hogy célunk a világ minden repedésének összegyűjtése, azért a két legfontosabb dolog mégis: a véletlen szépségek öröme, meg persze a kellemes séta! – Öröm, séta – bólint Imikém, miközben lankadatlanul fürkészi a Nemzeti Piskóta- és Hokedligyár végtelen, szürke betonkerítését, hátha újabb zsákmányra lel.